Nu er Fårup Sommerland fem-stjernet

Fårup Sommerland er nu landets 10. 5-stjernede attraktion. Det betyder at den nordjyske forlystelse er "i bås" med Tvoli og Den Gamle By i Århus. Tildelingen af stjerner skete ved et besøg af DTA Danske Turist Attraktioner. DTA er en stjerneklassificerings-ordning, som gør det nemt og overskueligt for turister i Danmark at få klar besked om de oplevelser, faciliteter og services, der findes på de enkelte attraktioner. Ved klassificering sker vurderingen på grundlag af en ekstern, uafhængig og faglig vurdering. Direktør for Fårup Sommerland, Søren Kragelund, er ovenud tilfreds med resultatet: - Som medlem modtager vi nyt evalueringsbesøg hvert andet år, og i tiden fra sidste besøg og til nu har vi arbejdet koncentreret på at forbedre vores pointstatus og derved sikre vores besøgende en bedre oplevelse. Ud over at øge forlystelsesparkens synlighed hjælper DTA os med at målrette vores kvalitetsudvikling.